**MUZEJ IVANIĆ-GRADA**

OIB: 93840665340

Ivanić-Grad

Park hrvatskih branitelja 6

**S T A T U T**

**Muzeja Ivanić-Grada**

Na temelju članka 54. stavka 1. Zakona o ustanovama („Narodne novine“, broj 76/93, 29/97, 47/99, 35/08, 127/19, 151/22) i članka 25. Zakona o muzejima („Narodne novine“, broj 61/18, 98/19, 114/22, 61/18), ravnateljica Muzeja Ivanić-Grada, uz prethodnu suglasnost Gradskog vijeća Grada Ivanić-Grada od \_\_\_\_\_\_\_\_\_\_\_ 2024. godine, donosi

**S T A T U T**

**Muzeja Ivanić-Grada**

**I OPĆE ODREDBE**

Članak 1.

Statutom **Muzeja Ivanić-Grada** (u daljnjem tekstu: Statut) uređuje se i pobliže utvrđuje:

* status,
* naziv i sjedište,
* pečat i štambilj ustanove,
* zastupanje i predstavljanje,
* djelatnost Muzeja,
* unutarnje ustrojstvo,
* upravljanje ustanovom,
* imovina Muzeja,
* sredstva za rad i financiranje djelatnosti Muzeja,
* javnost rada,
* poslovna tajna,
* opći akti Muzeja,
* zaštita okoliša,
* suradnja sa sindikatom,
* ostala pitanja značajna za obavljanje djelatnosti i poslovanje Muzeja Ivanić-Grada (u daljnjem tekstu: Muzej).

**II STATUS**

Članak 2.

Muzej je pravna osoba koja obavlja muzejsku djelatnost u svrhu proučavanja, obrazovanja i uživanja u materijalnoj i nematerijalnoj baštini čovječanstva i njegova okoliša, u službi društva i njegova kulturnoga i gospodarskoga razvitka, otvorena za javnost.

Muzej kao ustanovu osnovalo je Gradsko vijeće Grada Ivanić-Grada Odlukom o osnivanju Muzeja Ivanić-Grada („Službeni glasnik Grada Ivanić-Grada“, broj 09/14).

Članak 3.

Prava i dužnosti osnivača Muzeja obavlja Grad Ivanić-Grad (u daljnjem tekstu: Osnivač).

Članak 4.

Muzej ima svojstvo pravnog subjekta i upisuje se kao ustanova u sudski registar Trgovačkog suda u Zagrebu.

Muzej je upisan u Očevidnik muzeja koji se u vodi pri Ministarstvu kulture Republike Hrvatske.

**III NAZIV I SJEDIŠTE**

Članak 5.

Naziv ustanove glasi: Muzej Ivanić-Grada.

Sjedište ustanove je u Ivanić-Gradu.

Službena adresa Muzeja je: Park hrvatskih branitelja 6, 10310 Ivanić-Grad.

Članak 6.

Naziv i sjedište Muzeja može se mijenjati samo uz suglasnost Osnivača Muzeja.

Naziv Muzeja mora biti istaknut na zgradi u kojoj je njegovo sjedište, kao i na zgradama svih dislociranih radnih jedinica Muzeja.

**IV PEČAT I ŠTAMBILJ USTANOVE**

Članak 7.

Pečat Muzeja je okruglog oblika i sadrži tekst: Republika Hrvatska - Grad Ivanić-Grad - Muzej Ivanić-Grada i znak (logo) Muzeja. Logo Muzeja prikazuje stilizirani oblik tlocrta utvrde i biljni ornament, a simbolizira povezivanje povijesti i života.

Promjer pečata je 40 mm.

Članak 8.

Broj pečata određuje ravnatelj.

Pečatom se mogu služiti samo ovlaštene službene osobe, o čemu odlučuje ravnatelj Muzeja.

Pečati se brojčano označuju te vode i pohranjuju u posebnoj evidenciji.

Za sve promjene sadržaja i oblika znaka (loga) i pečata Muzeja potrebna je pisana odluka ravnatelja Muzeja koja se tretira i pohranjuje kao dopuna članka 7. ovog Statuta.

Članak 9.

Za potrebe uredskog poslovanja i stručnu obradu muzejske građe koriste se štambilji četvrtastog oblika. Njihov sadržaj, točan oblik, veličinu, vrstu, broj i namjenu određuje ravnatelj Muzeja posebnom odlukom.

**V ZASTUPANJE I PREDSTAVLJANJE**

Članak 10.

Muzej kao samostalna ustanova u kulturi djeluje samostalno. Svoje djelatnosti obavlja na temelju Zakona o ustanovama, Zakona o upravljanju ustanovama u kulturi, Zakona o muzejima, Odluke o osnivanju Muzeja Ivanić-Grada, Statuta Muzeja i drugih općih akata koje donosi ravnatelj uz suglasnost Osnivača Muzeja.

Članak 11.

Muzej zastupa i predstavlja Ravnatelj. Ravnatelj zastupa i predstavlja Muzej pred sudovima te u komunikaciji s tijelima državne i lokalne uprave te pravnim subjektima različitih kategorija u svim postupcima vezanim uz djelovanje Muzeja kao javne ustanove.

Ravnatelj u obavljanju svojih dužnosti djeluje u skladu sa zakonima i opće važećim moralnim i etičkim načelima, poštujući pravila struke i interese muzejske ustanove koju predstavlja.

Članak 12.

Ravnatelj ima sva ovlaštenja za zastupanje Muzeja u postupcima pravnog prometa u sklopu djelatnosti upisanih u sudskom registru, ali uz ograničenje:

* nastupanja kao druga strana u ugovorima i sporazumima s Muzejom, osim uz izričito odobrenje Osnivača (sukob interesa);
* samostalnog sklapanja ugovora o nabavi roba i usluga, osnovnih sredstava i imovine čija pojedinačna vrijednost iznosi više od 26.540,00 eura, kao i samostalnog sklapanja ugovora o investicijama i ugovora o nabavi radova svih vrsta čija pojedinačna vrijednost iznosi više od 66.360,00 eura. Za sklapanje ovih vrsta ugovora potrebna je prethodna suglasnost Osnivača. Navedeno ograničenje se ne odnosi na sklapanje ugovora o korištenju namjenskih sredstava odobrenih od strane Ministarstva kulture.

Članak 13.

Ravnatelj može, u sklopu svojih ovlasti i sukladno odredbama zakona kojima se takvi odnosi uređuju, opunomoćiti drugu osobu za zastupanje pred sudovima i drugim javnopravnim tijelima.

Opunomoćenik može zastupati Muzej samo unutar granica ovlasti dobivene punomoći.

**VI DJELATNOST MUZEJA**

Članak 14.

Djelatnost Muzeja kao javne ustanove oblikuje se u skladu s potrebama te interesima lokalnog stanovništva i šire javnosti na području baštine, obrazovanja i informiranja. Sustavnim stručnim i javnim djelovanjem, Muzej se uključuje u programe održivog razvoja lokalne zajednice u cilju stvaranja novih vrijednosti na područjima svojih ingerencija i u skladu sa pravnom regulativom Republike Hrvatske.

Članak 15.

Muzej u okviru svoje djelatnosti:

* prikuplja muzejsku građu i muzejsku dokumentaciju, sukladno svojoj misiji i politici sakupljanja
* čuva muzejske predmete u odgovarajućim uvjetima i štiti cjelokupnu muzejsku građu, muzejsku dokumentaciju, baštinske lokalitete i nalazišta u svrhu obrazovanja, proučavanja i uživanja u skladu s propisima o zaštiti i očuvanju kulturnih dobara
* vodi propisanu muzejsku dokumentaciju o muzejskim predmetima, zbirkama i aktivnostima Muzeja
* organizira stalne i povremene izložbe
* organizira i provodi projekte i akcije namijenjene očuvanju prirode
* organizira i provodi projekte i akcije namijenjene popularizaciji znanosti i umjetnosti
* organizira i provodi znanstvena istraživanja, izdavačku djelatnost, predavanja, konferencije i stručne skupove te organizira edukativne aktivnosti i radionice
* podržava i organizira umjetnička i kulturna događanja u okviru svoga djelokruga
* osigurava da poslove upravljanja muzejskom zbirkom obavljaju stručni muzejski djelatnici sukladno standardima
* osigurava dostupnost zbirki u obrazovne, stručne i znanstvene svrhe
* osigurava prihvatljivo okruženje za javnost i dostupnost građe
* provodi digitalizaciju muzejske građe
* obavlja reviziju muzejske građe u Muzeju i o tome dostavlja izvješće ministarstvu nadležnom za poslove kulture i Osnivaču
* obavlja procjenu povijesne, znanstvene, umjetničke i tržišne vrijednosti muzejske građe za potrebe upravljanja imovinom, za osiguranje i otkup
* izrađuje stručna mišljenja, vještačenja i elaborate o muzejskome predmetu, građi, zbirci o kojoj skrbi i drugim kulturnim dobrima te dijelovima prirode
* može organizirati izradu i prodaju suvenira i predmeta te izdavanje i prodaju publikacija tematski vezanih uz fundus i program Muzeja
* obavlja i druge djelatnosti sukladno Zakonu o muzejima i posebnim zakonima te Statutu.

Članak 16.

Stručne poslove u Muzeju obavlja stručno muzejsko osoblje, sukladno Zakonu o muzejima.

Članak 17.

Zaposlenici Muzeja stječu muzejska zvanja polaganjem stručnih ispita sukladno važećim zakonskim propisima.

Članak 18.

Stručni nadzor nad radom Muzeja obavlja nadležni matični muzej iz državnog sustava muzeja Republike Hrvatske, uz koordinaciju Muzejskog dokumentacijskog centra i muzejskih vijeća.

**VII UNUTARNJE USTROJSTVO**

Članak 19.

Muzej Ivanić-Grada sastoji se od dvije osnovne, dislocirane ustrojbene jedinice. To su:

1. Gradski muzej Ivanić-Grada u Ivanić-Gradu

i

1. Muzejska čuvaonica u staroj školi u Dubrovčaku Lijevom.

Gradski muzej Ivanić-Grada u sklopu svojih programskih djelatnosti bavi se pretežito općim i pojedinačnim aspektima kulturno-povijesne i prirodne baštine šireg područja Grada Ivanić-Grada i, prema potrebi, tijekom razvoja ustanove i njezinih programskih djelatnosti oblikuje pojedine tematske zbirke muzejske građe te, sukladno tome, formira posebne odjele ili programske jedinice unutar osnovne ustrojbene jedinice.

Članak 20.

Muzej može obavljati svoje djelatnosti na više dislociranih lokacija ako to proizlazi iz programskih djelatnosti i razumne perspektive razvoja Muzeja.

Ako Muzej obavlja svoje djelatnosti na lokacijama izvan užeg prostora Muzeja i u objektima koji nisu dio materijalne imovine Muzeja ili Grada Ivanić-Grada kao osnivača Muzeja, sve djelatnosti Muzeja na takvim lokacijama i u takvim prostorima regulira se posebnim ugovorom kojeg vlasnik takvog objekta sklapa s Muzejom, uz prethodnu suglasnost Osnivača.

Članak 21.

Odredbama Pravilnika o unutarnjem ustrojstvu i načinu rada Muzeja uređuju se sve pojedinosti vezane uz unutarnje ustrojstvo i prostornu organizaciju Muzeja, organiziranje i pohranu muzejske građe u zbirkama i čuvaonicama (depóima), kao i uz strukturu radnih mjesta te opis poslova i zadataka zaposlenika Muzeja.

**VIII UPRAVLJANJE USTANOVOM**

Članak 22.

Muzejom upravlja ravnatelj koji ima položaj i ovlaštenja tijela upravljanja, sukladno članku 25. Zakona o muzejima.

Ako Muzej zapošljava više od pet osoba, osniva se Upravno vijeće koje upravlja Muzejom.

U Muzeju djeluje i Stručno vijeće. Stručno vijeće je savjetodavno tijelo u stručnim poslovima Muzeja.

Članak 23.

**Ravnatelj** je poslovodni i stručni voditelj Muzeja i kao takav predstavlja i zastupa Muzej u pravnom prometu, organizira i vodi poslove, poduzima sve pravne radnje u ime i za račun Muzeja, zastupa Muzej u svim postupcima pred sudovima, upravnim i drugim državnim tijelima te pravnim osobama s javnim ovlastima, odgovoran je za zakonitost rada Muzeja, vodi stručni rad i odgovoran je za stručni rad Muzeja, te obavlja i druge poslove određene zakonom i ovim Statutom.

U vođenju rada i poslovanja Muzeja ravnatelj osobito:

* priprema godišnji Program rada i razvoja Muzeja te mjere za njegovo provođenje,
* priprema financijski plan i godišnji obračun,
* podnosi izvješća o financijskom poslovanju Muzeja i izvršenju godišnjeg Programa rada i razvoja Muzeja,
* odlučuje o zasnivanju i prestanku radnog odnosa djelatnika Muzeja,
* odlučuje o raspoređivanju djelatnika u Muzeju, te o drugim pravima i obvezama iz radnog odnosa, ako zakonom ili drugim propisom nije drugačije određeno,
* daje upute za rad djelatnicima pri obavljanju poslova u okviru djelatnosti Muzeja,
* odlučuje o disciplinskoj odgovornosti djelatnika Muzeja sukladno zakonskim ovlastima i općim aktima Muzeja,
* odgovara za financijsko poslovanje Muzeja,
* odgovara za zakonitost rada Muzeja,
* vodi stručni rad i odgovara za stručni rad Muzeja,
* utvrđuje prijedlog Statuta Muzeja,
* utvrđuje prijedloge drugih općih akata Muzeja,
* odlučuje o tome koji podaci predstavljaju poslovnu tajnu ili koji podaci se ne mogu objavljivati,
* odlučuje o svim drugim pitanjima u granicama svojih ovlasti u skladu sa zakonima i općim aktima Muzeja.

Ako u Muzeju nije osnovano Upravno vijeće, ravnatelj obavlja i poslove iz članka 40. ovog Statuta.

Članak 24.

Odluku o imenovanju i razrješenju ravnatelja Muzeja donosi izvršno tijelo Osnivača, na prijedlog Upravnog vijeća.

Ako u Muzeju nije osnovano Upravno vijeće, odluku o imenovanju i razrješenju ravnatelja Muzeja donosi izvršno tijelo Osnivača.

Članak 25.

Ravnatelj se imenuje na temelju provedenog javnog natječaja za imenovanje ravnatelja Muzeja.

Javni natječaj za imenovanje ravnatelja Muzeja objavljuje se na službenoj mrežnoj stranici Muzeja i Grada Ivanić-Grada te u „Narodnim novinama“.

Rok za podnošenje prijava na natječaj je 15 dana od dana objave natječaja.

Kandidati se obavještavaju o izboru u roku od 45 dana od dana isteka roka za podnošenje prijava na natječaj.

Članak 26.

U slučaju da se na raspisani javni natječaj za imenovanje ravnatelja Muzeja nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja ravnatelja Muzeja na temelju ponovljenog javnog natječaja, izvršno tijelo Osnivača imenovat će vršitelja dužnosti ravnatelja Muzeja na vrijeme od najduže godinu dana. Za vršitelja dužnosti ravnatelja Muzeja može se imenovati osoba koja ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij i koja ne mora nužno biti djelatnik Muzeja.

Članak 27.

Ravnateljem Muzeja može se, na temelju predloženoga četverogodišnjeg Programa rada i razvoja Muzeja, imenovati osoba koja:

* ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij,
* najmanje pet godina rada u muzeju ili najmanje deset godina rada u kulturi, znanosti ili obrazovanju,
* odlikuje se stručnim, radnim i organizacijskim sposobnostima,
* ispunjava druge uvjete propisane ovim Statutom.

Članak 28.

Ravnateljem Muzeja ne može se imenovati osoba koja prema Zakonu o trgovačkim društvima ne može biti članom uprave trgovačkoga društva.

Članak 29.

Iznimno od članka 27. ovog Statuta, ako se na ponovljeni natječaj ne javi osoba koja ima propisane uvjete, za ravnatelja Muzeja može se, na temelju predloženoga četverogodišnjeg Programa rada i razvoja Muzeja, imenovati osoba koja:

* ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij,
* najmanje jednu godinu rada u muzeju ili najmanje pet godina rada u kulturi, znanosti ili obrazovanju,
* odlikuje se stručnim, radnim i organizacijskim sposobnostima,
* ispunjava druge uvjete propisane ovim Statutom.

Članak 30.

Ravnatelj Muzeja imenuje se na temelju predloženoga plana i programa rada Muzeja u narednom četverogodišnjem razdoblju te jasno razrađene vizije razvoja Muzeja u skladu s misijom muzejske ustanove.

Članak 31.

Ravnatelj Muzeja imenuje se na mandat od četiri godine i može biti ponovno imenovan.

U slučaju da nakon isteka mandata ravnatelj ne bude ponovno imenovan, isti se vraća na prethodno radno mjesto za koje je u Muzeju imao sklopljen ugovor o radu na neodređeno vrijeme, odnosno raspoređuje se na slobodno radno mjesto u Muzeju koje odgovara njegovoj stručnoj spremi, a sukladno Pravilniku o unutarnjem ustrojstvu i načinu rada Muzeja.

Članak 32.

Ravnatelj je dužan imenovati svog zamjenika u roku od 30 dana od dana stupanja na dužnost.

Imenovanje zamjenika mora biti usuglašeno sa mišljenjem članova Stručnog vijeća i Osnivača.

Zamjenik ravnatelja mora ispunjavati uvjete za imenovanje ravnatelja Muzeja određene zakonom i Statutom.

U slučaju privremene spriječenosti ili nesposobnosti za rad ravnatelja Muzeja, zamjenik ravnatelja preuzima sva prava i dužnosti ravnatelja kojeg zamjenjuje.

Zamjenik ravnatelja može zamjenjivati ravnatelja Muzeja u kontinuitetu do najduže godinu dana.

Članak 33.

Ravnatelj Muzeja može biti razriješen dužnosti prije isteka mandata na koji je imenovan pod uvjetima određenim Zakonom o ustanovama.

Članak 34.

Izvršno tijelo Osnivača dužno je na prijedlog Upravnog vijeća ili, ako Upravno vijeće nije osnovano, na prijedlog Stručnog vijeća, razriješiti ravnatelja Muzeja ako:

* ravnatelj sam zatraži razrješenje,
* nastanu takvi razlozi koji po posebnim propisima ili općim propisima o radu dovode do prestanka radnog odnosa,
* ravnatelj ne postupa sukladno propisima ili općim aktima Muzeja ili bez osnove ne izvršava odluke koje su donijela tijela Muzeja ili postupa protivno njima,
* ravnatelj svojim nesavjesnim ili nepravilnim radom prouzroči Muzeju veću štetu ili zanemaruje ili nesavjesno obavlja svoje dužnosti radi čega su nastale ili mogu nastati veće smetnje u obavljanju djelatnosti Muzeja,
* nastanu okolnosti prema Zakonu o trgovačkim društvima radi kojih ravnatelj više ne može obnašati dužnost ravnatelja Muzeja.

Članak 35.

Prije donošenja odluke o razrješenju, ravnatelju se mora dati mogućnost da se u razumnom roku, ne duljem od 15 dana, u pisanom obliku izjasni o razlozima koji su doveli do prijedloga za razrješenje.

Članak 36.

U slučaju razrješenja ravnatelja Muzeja, izvršno tijelo Osnivača imenovat će vršitelja dužnosti ravnatelja Muzeja na vrijeme od najduže godinu dana, a Muzej je dužan raspisati javni natječaj za imenovanje ravnatelja Muzeja u roku od 30 dana od dana imenovanja vršitelja dužnosti.

Za vršitelja dužnosti ravnatelja Muzeja može se imenovati osoba koja ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij i koja ne mora nužno biti djelatnik Muzeja.

Članak 37.

**Upravno vijeće Muzeja** osniva se i upravlja Muzejom ako Muzej zapošljava više od pet osoba.

Članak 38.

Upravno vijeće ima pet članova.

Tri člana Upravnoga vijeća imenuje izvršno tijelo Osnivača iz redova istaknutih kulturnih, javnih i znanstvenih djelatnika te pravnih, ekonomskih i financijskih stručnjaka, po jednoga člana Upravnoga vijeća bira Stručno vijeće, odnosno stručni muzejski djelatnici iz svojih redova, te svi djelatnici Muzeja u skladu s odredbama Zakona o radu.

Za člana Upravnoga vijeća izvršno tijelo Osnivača može imenovati osobu koja ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij.

Članak 39.

Članovi Upravnoga vijeća imenuju se, odnosno biraju na mandat od četiri godine, uz mogućnost reizbora.

Članak 40.

Upravno vijeće Muzeja:

* usvaja godišnji Program rada i razvoja Muzeja te mjere za njegovo provođenje na prijedlog ravnatelja Muzeja i uz pribavljeno mišljenje Stručnog vijeća, odnosno stručnih muzejskih djelatnika, te nadzire njegovo izvršavanje,
* usvaja financijski plan i godišnji obračun,
* usvaja izvješća o financijskom poslovanju Muzeja i izvršenju godišnjeg Programa rada i razvoja Muzeja,
* donosi Statut Muzeja uz prethodnu suglasnost Osnivača,
* donosi druge opće akte Muzeja sukladno Statutu,
* predlaže Osnivaču promjenu djelatnosti Muzeja,
* daje Osnivaču i ravnatelju Muzeja prijedloge i mišljenja o pojedinim pitanjima vezanim uz djelatnost i poslovanje Muzeja,
* donosi odluke i obavlja druge poslove određene zakonom i Statutom.

Rad Upravnoga vijeća detaljnije je određen Pravilnikom o unutarnjem ustrojstvu i načinu rada Muzeja.

Članak 41.

U radu Upravnoga vijeća sudjeluje i ravnatelj Muzeja, ali bez prava odlučivanja.

Članak 42.

**Stručno vijeće** **Muzeja** je savjetodavno tijelo u stručnim poslovima Muzeja.

Stručno vijeće čine svi stručni muzejski djelatnici Muzeja.

Članak 43.

Stručno vijeće raspravlja o stručnim pitanjima rada Muzeja, razmatra i predlaže programe rada, razmatra izvješća o radu, daje mišljenja i prijedloge u vezi s razvojem djelatnosti te obavlja i druge stručne poslove u skladu sa Statutom Muzeja.

Članak 44.

Članovi Stručnoga vijeća iz svojih redova biraju predsjednika i zamjenika Stručnoga vijeća.

Članak 45.

Sjednice Stručnoga vijeća saziva predsjednik ili zamjenik Stručnoga vijeća.

Stručno vijeće se može sazvati na prijedlog bilo kojega člana Stručnoga vijeća, Upravnoga vijeća ili na prijedlog Osnivača.

Odluke i mišljenja Stručnoga vijeća donose se dvotrećinskom većinom svih članova, uz mogućnost uvažavanja pisanog izjašnjavanja nenazočnih članova.

Rad Stručnoga vijeća detaljnije je određen Pravilnikom o unutarnjem ustrojstvu i načinu rada Muzeja.

Članak 46.

Bez suglasnosti Osnivača Muzej nema pravo promijeniti ili proširiti svoju djelatnost niti osnovati druge pravne osobe.

**IX IMOVINA MUZEJA**

Članak 47.

Imovinu Muzeja predstavljaju i čine sredstva za rad koja su pribavljena od Grada Ivanić-Grada kao Osnivača, nekretnine i pokretnine koje Osnivač naknadno osigura Muzeju, kao i prava i sredstva stečena pružanjem usluga ili pribavljena iz drugih izvora, sukladno zakonu i općim aktima Muzeja i Osnivača.

Grad Ivanić-Grad kao Osnivač osigurava odgovarajući prostor za potrebe rada Muzeja te solidarno i neograničeno odgovara za obveze Muzeja.

Članak 48.

Bez suglasnosti Grada Ivanić-Grada kao Osnivača, Muzej nema pravo na stjecanje, opterećivanje ili otuđivanje nekretnina i pokretnina te drugo raspolaganje imovinom Muzeja koje nije planirano u financijskom planu Muzeja i čija pojedinačna vrijednost prelazi visinu vrijednosti pragova za jednostavnu nabavu roba i usluga sukladno Zakonu o javnoj nabavi.

Članak 49.

Muzejska građa i muzejska dokumentacija štite se kao kulturno dobro i na njih se primjenjuju propisi o zaštiti i očuvanju kulturnih dobara.

Pri upravljanju kulturnim dobrima koja su mu povjerena na upravljanje, Muzej je dužan postupati u skladu sa Zakonom o zaštiti i očuvanju kulturnih dobara Republike Hrvatske.

Članak 50.

Nepokretna i pokretna imovina Muzeja osigurava se kod odabranog osiguravajućeg društva za one rizike i u opsegu sa kojim je suglasan Osnivač.

Sredstva za osiguranje muzejske građe i dokumentacije osiguravaju se sukladno Zakonu o muzejima.

Članak 51.

Muzej odgovara za svoje obveze cjelokupnom svojom imovinom, dok Grad Ivanić-Grad kao Osnivač solidarno i neograničeno odgovara za obveze Muzeja.

**X SREDSTVA ZA RAD I FINANCIRANJE DJELATNOSTI MUZEJA**

Članak 52.

Sredstva za rad i obavljanje djelatnosti Muzeja osiguravaju se iz Proračuna Grada Ivanić-Grada kao Osnivača.

Osim toga, Muzej se može financirati i sredstvima dobivenim od tijela državne uprave, županije, drugih gradova i općina te prihoda od obavljanja zakonom dopuštenih i Pravilnikom o unutarnjem ustrojstvu i načinu rada Muzeja utvrđenih djelatnosti, od sponzorstva i donacija različitih pravnih i fizičkih osoba, kao i na druge načine koji su u skladu sa zakonom.

Članak 53.

Muzej kao ustanova svoju djelatnost ne obavlja radi stjecanja dobiti.

Ako Muzej u obavljanju svoje djelatnosti koja je regulirana Pravilnikom o unutarnjem ustrojstvu i načinu rada Muzeja ipak ostvari dobit, ta se dobit može koristiti isključivo za obavljanje i razvoj registrirane djelatnosti Muzeja u skladu s Odlukom o osnivanju Muzeja Ivanić-Grada i ovim Statutom.

Članak 54.

Ako Muzej u obavljanju svoje djelatnosti iskaže gubitak, odluku o načinu snošenja gubitka i rješavanja nastale situacije donosi Gradsko vijeće Grada Ivanić-Grada.

Ravnatelj Muzeja dužan je, argumentirano i u pisanom izvješću, Osnivaču obrazložiti nastalu situaciju koja je dovela do iskazivanja gubitka u financijskom poslovanju Muzeja.

**XI JAVNOST RADA**

Članak 55.

Rad Muzeja je javan.

Muzej objavljuje svoje službene akte, uključivo Statut, na oglasnoj ploči i službenoj mrežnoj stranici Muzeja te u sredstvima javnog priopćavanja namijenjenim objavljivanju podataka te vrste.

Preko sredstava javnog priopćavanja Muzej upoznaje javnost s programima, organizacijom i načinima ostvarivanja programskih djelatnosti Muzeja, kao i sa uvjetima i načinom rada, cijenama usluga i radnim vremenom Muzeja kao javne ustanove.

Detaljnije informacije o programskim djelatnostima Muzeja i uvid u dokumentaciju izvan okvira javnih djelatnosti može dati, na posebno traženje, samo ravnatelj ili ovlašteni djelatnik Muzeja.

**XII POSLOVNA TAJNA**

Članak 56.

Poslovnom tajnom Muzeja smatraju se isprave i podaci čije bi javno priopćavanje ili davanje na uvid neovlaštenim osobama bilo protivno poslovanju Muzeja, te podaci i isprave koje se prema posebnim zakonima ne smiju objavljivati ili davati na uvid neovlaštenim osobama.

Članak 57.

Poslovnom tajnom smatraju se naročito:

* dokumenti koje ravnatelj uz suglasnost Osnivača proglasi poslovnom tajnom,
* podaci ili dokumenti koje nadležno tijelo kao dokument povjerljive naravi dostavi Muzeju,
* mjere i način postupanja u slučaju nastanka izvanrednih okolnosti,
* dokumenti koji se odnose na obranu u doba ratne ugroženosti,
* plan fizičko-tehničkog osiguranja objekata i imovine,
* drugi dokumenti i podaci čije bi priopćavanje javnosti ili neovlaštenim osobama bilo protivno interesima ustanove, Osnivača, državnih tijela ili fizičkih i pravnih osoba u funkciji vanjskih suradnika Muzeja.

Članak 58.

Uvid u dokumente i podatke koji predstavljaju poslovnu tajnu ovlaštenim osobama, tražiteljima uvida, može odobriti i takve podatke priopćiti ravnatelj ili osoba koju on za to ovlasti.

Povreda dužnosti čuvanja poslovne tajne predstavlja težu povredu radne obveze.

**XIII OPĆI AKTI MUZEJA**

Članak 59.

Muzej ima obvezu donošenja općih akata kojima se uređuje djelovanje i poslovanje Muzeja.

Osnovni opći akti Muzeja su:

- Statut

- Pravilnik o unutarnjem ustrojstvu i načinu rada Muzeja

- Pravilnik o zaštiti od požara

- Plan mjera zaštite u izvanrednim okolnostima.

Prema potrebi, ravnatelj Muzeja može donijeti i druge opće akte koji moraju biti u skladu s odredbama zakona i Statuta.

Stručno i Upravno vijeće Muzeja mogu donijeti poslovnike o svojem radu.

Članak 60.

Statut Muzeja donosi ravnatelj uz prethodnu suglasnost Osnivača. Izmjene i dopune ovog Statuta može predložiti ravnatelj Muzeja, a donose se po istoj proceduri kao i Statut.

Ostale opće akte donosi ravnatelj.

Prije donošenja općih akata, ravnatelj se može konzultirati sa članovima Stručnog vijeća i stručnim službama izvan Muzeja.

Članak 61.

Opći akti objavljuju se na oglasnoj ploči i službenoj mrežnoj stranici Muzeja, a stupaju na snagu osmoga dana od dana objave.

U iznimnim slučajevima, opći akti mogu stupiti na snagu prvoga dana od dana objave.

Članak 62.

Muzej je dužan nakon završetka svake poslovne godine, a najkasnije do kraja prvoga tromjesečja tekuće godine, dostaviti izvještaj o svom radu u protekloj godini nadležnim upravnim tijelima Osnivača.

Sukladno zakonskim obvezama, Muzej je obvezan periodički dostavljati i financijska izvješća o svome radu i poslovanju.

Financijska izvješća priprema financijska služba prema podacima za koje odgovara ravnatelj.

**XIV ZAŠTITA I UNAPREĐENJE ŽIVOTNOG OKOLIŠA**

Članak 63.

Djelatnici Muzeja dužni su tijekom obavljanja svojih poslova u sklopu programskih djelatnosti Muzeja poduzimati mjere zaštite i očuvanja okoliša.

Svaki je djelatnik Muzeja dužan upozoriti ravnatelja na pojavu djelatnosti koje mogu ili već ugrožavaju okoliš na području gdje se djelatnost obavlja.

Djelatnik može odbiti izvršenje poslova i zadaća kojima se nanosi nenadoknadiva šteta okolišu.

Nepoduzimanje mjera zaštite okoliša čini težu povredu radne obveze.

**XV SURADNJA SA SINDIKATOM**

Članak 64.

Sindikalno organiziranje u Muzeju je slobodno.

Muzej je dužan sindikalnom povjereniku osigurati uvjete za rad, staviti na raspolaganje obavijesti koje su mu potrebne za vršenje dužnosti, te omogućiti uvid u akte i dokumente u svezi s ostvarivanjem i zaštitom prava djelatnika iz radnog odnosa.

Sindikalni povjerenik ima pravo prisustvovati raspravama u disciplinskom postupku po zahtjevu za zaštitu prava djelatnika, a ravnatelj ili druga nadležna tijela dužni su razmotriti stavove sindikata o prijedlozima odluka te se o njima izjasniti prije donošenja odluke.

**XVI PRIJELAZNE I ZAVRŠNE ODREDBE**

Članak 65.

Opći akti Muzeja određeni ovim Statutom donijet će se u roku od 60 dana od dana stupanja na snagu ovog Statuta.

Članak 66.

Do donošenja novih akata na snazi ostaju postojeći akti ako nisu u suprotnosti sa zakonom i ovim Statutom.

Članak 67.

Ovaj Statut objavit će se na oglasnoj ploči i službenoj mrežnoj stranici Muzeja Ivanić-Grada.

Članak 68.

Ovaj Statut stupa na snagu osmoga dana od dana objave na oglasnoj ploči Muzeja Ivanić-Grada.

Ravnateljica Muzeja Ivanić-Grada:

Rosana Škrgulja

Ovaj Statut donijela je ravnateljica Muzeja Ivanić-Grada dana \_\_\_\_\_\_\_\_\_\_\_\_ 2024. godine, nakon dobivene prethodne suglasnosti Gradskog vijeća Grada Ivanić-Grada od \_\_\_\_\_\_\_\_\_\_\_\_ 2024. godine, a stupio je na snagu osmoga dana od dana objave na oglasnoj ploči Muzeja Ivanić-Grada dana \_\_\_\_\_\_\_\_\_\_\_\_ 2024. godine.

Klasa:

Ur. broj:

Datum: